1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.12.2023, ora 07:00**

**RÂURI**

**Debitele au fost, în general, în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Bârlad, afluenții Prutului și pe cele din Dobrogea unde au fost staționare.

Ușoare creșteri de debite ca urmare a cedării apei din stratul de zăpadă, a precipitațiilor lichide căzute în interval și propagării s-au produs pe unele râuri mici din sud–estul țării.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Caraș, Nera, în bazinele superioare ale Jiului, Sucevei, Bistriței, Trotuşului, pe cursul Moldovei, pe cursul superior al Prutului, în bazinul superior și mijlociu al Oltului şi mai mici (sub 30%) pe râurile din bazinele hidrografice: Moravița, Bârlad, Jijia, pe cursul superior și mijlociu al Ialomiței și pe unii afluenți din bazinul inferior al Jiului.

Formațiunile de gheață (gheață la maluri, năboi, pod de gheață) existente pe râurile din zonele montane din nord–estul țării, s-au menținut fără modificări importante.

Ca urmare a viiturilor formate anterior, se situează peste **COTA DE INUNDAȚIE** râul Tur la stația hidrometrică Micula (310+15)-jud. SM (sector îndiguit).

**Debitele vor fi staționare**, exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega, Timiș, Bârzava, Caraș, Nera, Cerna și bazinul superior și mijlociu al Oltului, unde vor fi, în general, în scădere.

Formațiunile de gheață (gheață la maluri, năboi, pod de gheață) existente, se vor menține fără modificări importante.

Se va menține peste **COTELE DE APĂRARE** cursul inferior al Turului (sector îndiguit), ca urmare a propagării viiturii formate anterior.

**DUNĂRE**

**Debitul la intrarea în țară (secțiunea Baziaș) în intervalul 07.12.2023 – 08.12.2023 a fost în creştere, având valoarea de 7900 m3/s**, peste media multianuală a lunii decembrie 5200 m3/s.

În aval de Porţile de Fier, debitele au fost în creștere ușoară pe sectorul Gruia – Oltenița și relativ staționare pe sectorul Călărași – Tulcea.

**Debitul la intrarea în țară (secțiunea Baziaș) va fi în creștere (8100 m3/s).**

În aval de Porţile de Fier, debitele vor fi în ușoară creştere pe sectorul Gruia – Galați şi relativ staționare pe sectorul Isaccea – Tulcea.

**2.** **Situaţia meteorologică în intervalul 07.12.2023, ora 09:00 –08.12.2023, ora 06:00**

**ÎN ŢARĂ**

Vremea a fost închisă și în cea mai mare parte a țării s-a răcit, devenind mai rece decât în mod normal la această dată. Au fost precipitații sub formă de ninsoare la munte și în Moldova, mixte în Muntenia, Dobrogea, Maramureș și local în Crișana și Transilvania, iar în Oltenia și pe alocuri în Banat au predominat ploile. Izolat în sud-est au fost depuneri de polei. Vântul a suflat slab și moderat, cu unele intensificări în Dobrogea, estul Munteniei și în zona montană înaltă (rafale de până la 60...65 km/h). La ora 20.00 era strat de zăpadă în cea mai mare parte a zonei montane și măsura -în platformele stațiilor meteorologice- până la 46 cm în Munții Călimani, local în Moldova (până la 10 cm) și pe arii restrânse în Muntenia (până la 9 cm), Transilvania (până la 5 cm), Dobrogea (până la 4 cm) și dealurile Crișanei (până la 2 cm). Temperaturile maxime s-au situat între -2 grade la Darabani, Rădăuți, Suceava, Cotnari și Târgu Neamț și 9 grade la Mangalia. La ora 6.00 se înregistrau valori termice cuprinse între -4 grade la Darabani, Rădăuți, Suceava, Cotnari, Târgu Neamț, Roman și Brăila și 4 grade la Drobeta-Turnu Severin. Izolat dimineața și noaptea a fost ceață.

*Observaţii: de ieri de la ora 6.00 au fost în vigoare 11 atenționări cod galben pentru fenomene meteorologice periculoase imediate, emise după cum urmează: 4 de CNPM pentru Muntenia, 4 de SRPV Cluj-Napoca, 2 de SRPV Sibiu și 1 de SRPV Constanța.*

**LA BUCUREŞTI**

Vremea a fost închisă și s-a răcit față de ziua precedentă, astfel încât valorile termice diurne s-au situat sub cele specifice perioadei. În prima parte a zilei au fost precipitații slabe sub formă de ploaie și lapoviță, iar în cea de a doua a nins moderat cantitativ. Noaptea ninsorile au fost slabe. La ora 20.00, stratul de zăpadă măsura 9 cm la Băneasa, 6 cm la Afumați și 5 cm la Filaret. Vântul a suflat slab și moderat. Temperatura maximă a fost de 1 grad, iar la ora 06.00 se înregistra -1 grad.

**3. Prognoza meteorologică în intervalul 08.12.2023, ora 09:00 –09.12.2023, ora 09:00**

**ÎN ŢARĂ**

Valorile termice se vor situa în jurul celor normale la această dată. Cerul va fi mai mult noros ziua și parțial noros noaptea. Vor fi precipitații slabe sub formă de ninsoare local la munte și pe arii restrânse mixte în restul teritoriului. Izolat se va depune polei. Vântul va sufla slab și moderat, cu intensificări în sud-estul țării, unde la rafală se vor atinge viteze în general de 40...50 km/h. Temperaturile maxime se vor încadra între -1 și 7 grade, iar cele minime, în general, între -8 și 1 grad. Mai ales noaptea, local se va forma ceață.

**LA BUCUREŞTI**

Vremea va fi închisă, dar condițiile de precipitații vor fi reduse. Vântul va sufla în general slab. Temperatura maximă va fi de 2...3 grade, iar cea minimă se va situa în jurul valorii de -1 grad.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** şi ***Garda Naţională de Mediu - Comisariatul Judeţean*** ***Prahova*** informează despre producerea, la data de 07.12.2023, la ora 13:00, unei poluări accidentale a apei pârâului Lopatna, manifestată prin slabe irizaţii şi miros specific petrolier, în zona localităţii Cărbuneşti, judeţul Prahova, la aproximativ 300 m de sonda 252 Cărbuneşti (sondă de injecţie apă sarată) ce aparţine OMV Petrom SA. A fost afectată o suprafaţă de cca. 100 mp de sol. Reprezentanţii OMV Petrom SA şi S.G.A. Prahova s-au deplasat la faţa locului în vederea constatării şi limitării poluării, urmând a interveni pentru depistarea cauzei producerii incidentului de mediu şi a remedierii acestuia. S-a oprit injecţia de apă sărată în sondă. S-au construit două baraje în aval şi s-a intervenit pentru curăţarea zonei afectate.

S.G.A. Prahova va monitoriza evoluţia incidentului şi va lua măsurile care se impun potrivit prevederilor legislaţiei în vigoare.

***Administrația Națională Apele Române*** informează despre producerea, la data de 07.12.2023, ora 15:30, unei poluări accidentale a cursului de apă Pârvești (Valea Mitocului), afluent de dreapta al râului Bârlad, în urma evacuării de ape uzate tehnologice neepurate de la SC Vanbet SRL (abator de păsări) din comuna Banca, judeţul Vaslui, din cauza unui scurtcircuit la tabloul electric al staţiei de epurare. La verificarea pe teren, în albia cursului de apă Pârvești (secat) existau ape uzate neepurate pe o lungime de aproximativ 100 m. Nu a fost semnalată mortalitate piscicolă.

S-au prelevat probe de apă din secţiunile: r. Pârvești (aval gură de evacuare staţie de epurare), r. Bârlad - 50 m amonte şi maxim 100 m aval confluenţă cu râul Pârvești.

S-a acţionat pentru vidanjarea apelor uzate tehnologice provenite din cadrul abatorului. Nu a fost afectată fauna şi flora acvatică din sectoarele de râu. Nu s-a constatat modificarea calităţii apei râului Bârlad.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 06.12.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: AB-2 (mun. Sebeş), AR-1 (mun. Arad), CJ-3 (mun. Cluj-Napoca), CJ-5 (mun. Dej)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 06.12.2023-07.12.2023, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**